สโมสรฟุตบอลลิเวอร์พูลในฤดูกาล 1989–90

**สโมสรฟุตบอลลิเวอร์พูลในฤดูกาล 1989–90** เป็นฤดูกาลที่ 98 ของลิเวอร์พูล และเป็นปีที่ 28 ติดต่อกันบนลีกสูงสุด

ลิเวอร์พูลจบฤดูกาลในฐานะแชมป์ลีกเป็นสมัยที่ 18 และดูเหมือนว่าจะมีโอกาสคว้าดับเบิลแชมป์ในฤดูกาลนี้ แต่กลับต้องมาตกรอบในช่วงสุดท้ายของเอฟเอคัพ เป็นฤดูกาลที่สามติดต่อกัน โดยคราวนี้ด้วยการพ่ายแพ้อย่างดราม่า 4–3 ให้กับคริสตัลพาเลซ ซึ่งพวกเขาเคยเอาชนะในลีกมาได้ 9–0 ในช่วงต้นฤดูกาล พวกเขาจบฤดูกาลด้วยการมีแต้มนำรองแชมป์อย่างแอสตันวิลลาถึง 9 แต้ม แต่ก็ต้องเจอกับความท้าทายที่ยากลำบากจากวิลลาเกือบทั้งฤดูกาล และในช่วงต้นฤดูกาลจากคู่แข่งร่วมเมืองอย่างเอฟเวอร์ตัน นี่คือแชมป์ลีกครั้งสุดท้ายของลิเวอร์พูล จนถึงฤดูกาล 2019–20 ที่พวกเขาได้ชูถ้วยแชมป์พรีเมียร์ลีกภายใต้การคุมทีมของเยือร์เกิน คล็อพ

ในช่วงฤดูใบไม้ร่วงปี ค.ศ. 1989 จอห์น อัลดริดจ์ กองหน้าของทีมย้ายออกไปร่วมทีมเรอัลโซซิเอดัดในสเปน อัลดริดจ์เสียตำแหน่งกองหน้าตัวจริงให้กับเอียน รัช ซึ่งซื้อกลับมาจากยูเวนตุสหลังจากไม่ประสบความสำเร็จในอิตาลี จิม เบกลิน กองหลังที่มีอาการบาดเจ็บรบกวนย้ายไปร่วมทีมลีดส์ยูไนเต็ดก่อนเริ่มต้นฤดูกาล โดยมีการเสริมแนวรับด้วยการคว้าตัวเกล็น ไฮเซน กองหลังทีมชาติสวีเดนจากฟิออเรนติน่า

## ฤดูกาล
### สิงหาคม
ในฐานะแชมป์เอฟเอคัพ ลิเวอร์พูลได้ลงเล่นแชริตีชีลด์ โดยพบกับอาร์เซนอล แชมป์ลีก ซึ่งเป็นการรีแมตช์จากเกมนัดสุดท้ายของฤดูกาลก่อน ซึ่งอาร์เซนอลคว้าแชมป์ที่แอนฟีลด์ท่ามกลางสถานการณ์ที่ตื่นเต้นเร้าใจ ลิเวอร์พูลล้างแค้นได้สำเร็จด้วยชัยชนะ 1–0 จากประตูชัยของปีเตอร์ เบียร์ดสลีย์ การไล่ล่าแชมป์ลีกสมัยที่ 18 เริ่มต้นด้วยชัยชนะ 3–1 เหนือแมนเชสเตอร์ซิตี ตามมาด้วยการเสมอนอกบ้านกับลูตันทาวน์และแอสตันวิลลา เดือนนี้จบลงด้วยการเดินทางไปสเปนเล่นนัดกระชับมิตรกับเรอัลมาดริดใน Trofeo Santiago Bernabeu ผลจบลงลิเวอร์พูลแพ้ 0–2

เดือนสิงหาคมจบลงด้วยลิเวอร์พูลอยู่อันดับ 5 ของตาราง โดยมีเชลซีที่เพิ่งเลื่อนชั้นขึ้นมาเป็นจ่าฝูง มิลล์วอลล์ (อยู่บนลีกสูงสุดเป็นฤดูกาลที่ 2 เท่านั้น) เป็นรองจ่าฝูง เอฟเวอร์ตันคู่แข่งสำคัญอยู่อันดับ 3 และคอเวนทรีซิตีอยู่อันดับ 4

### กันยายน
กันยายนเริ่มต้นด้วยเกมเยือน 3 นัดติดต่อกัน ชนะดาร์บีเคาน์ตี 3–0 ตามด้วยถล่มคริสตัลพาเลซ 9–0 ผู้เล่นที่แตกต่างกัน 8 คนทำประตูได้ในนัดนี้ และเป็นนัดสุดท้ายของจอห์น อัลดริดจ์กับสโมสร อัลดริดจ์ซึ่งกำลังจะย้ายไปร่วมทีมเรอัลโซซิเอดัด ลุกจากม้านั่งสำรองเพื่อเปลี่ยนลงมายิงจุดโทษ และโยนรองเท้าและชุดของเขาให้เดอะค็อปเมื่อจบการแข่งขัน อัลดริดจ์ยังคงเป็นกองหน้าตัวจริงในฤดูกาล 1988–89 หลังจากที่รัชกลับมาจากยูเวนตุส ไม่ว่าจะเล่นกองหน้า 3 คนร่วมกับรัชและเบียร์ดสลีย์หรือเล่นคู่กับเบียร์ดสลีย์ในแผนกองหน้า 2 คนจาก 14 นัดในลีกที่รัชสภาพร่างกายไม่สมบูรณ์ แต่สำหรับฤดูกาล 1989–90 ดัลกลิชตัดสินใจใช้แผนกองหน้า 2 คนคือรัชและเบียร์ดสลีย์ และอัลดริดจ์รู้ดีว่าการออกจากแอนฟิลด์จะเป็นโอกาสที่ดีที่สุดของเขาในการลงเล่นในทีมชุดใหญ่

หลังจากเปิดบ้านเสมอกับนอริชซิตี 0–0 และชนะวีแกนแอทเลติก 5–2 ในลีกคัพเลกแรก ก่อนเกมเมอร์ซีย์ไซด์ดาร์บีนัดแรกของฤดูกาล เช่นเดียวกับนัดชิงชนะเลิศเอฟเอ คัพ ฤดูกาลที่แล้ว และในเกมดาร์บีหลายครั้งก่อนหน้านี้ เอียน รัช เป็นผู้ยิง 2 ประตู บวกกับจอห์น บานส์ 1 ประตู ในเกมที่หงส์แดงบุกชนะทอฟฟี่สีน้ำเงิน 3–1 ที่กูดิสันพาร์ก เมื่อวันเสาร์ที่ 23 กันยายน

### ตุลาคม
นัดแรกในเดือนตุลาคมคือการพบกับวีแกนในเลกที่สองของลีกคัพซึ่งยังคงเล่นที่แอนฟิลด์ (เนื่องจากสนามของวีแกนเล่นไม่ได้) ลิเวอร์พูลชนะ 3–0 โดยสตีฟ สตอนตันที่ลงมาเป็นตัวสำรองทำแฮตทริก รวมผล 2 นัด ลิเวอร์พูลชนะ 8–2 ย้อนกลับไปในลีก ลิเวอร์พูลแพ้วิมเบิลดัน 1–2 ที่พลาวเลน ก่อนที่เซาแทมป์ตันจะทุบหงส์แดง 4–1 ที่เดอะเดลล์ ความทุกข์ยากของลิเวอร์พูลดำเนินต่อไปในอีก 4 วันต่อมาเมื่ออาร์เซนอลจบเส้นทางในลีกคัพของลิเวอร์พูลด้วยสกอร์ 1–0 ที่อาร์เซนอลสเตเดียม เส้นทางในลีกเริ่มต้นขึ้นอีกครั้งด้วยการชนะทอตนัมฮอตสเปอร์ 1–0 ซึ่งทำให้ลิเวอร์พูลทวงตำแหน่งจ่าฝูงดิวิชัน 1 กลับคืนมาจากเอฟเวอร์ตัน ซึ่งดูเหมือนจะกลับมาเป็นสโมสรชั้นนำอีกครั้ง ภายใต้การคุมทีมของโคลิน ฮาร์วีย์ ตั้งแต่การออกจากสโมสรของฮาวเวิร์ด เคนดัลล์ ซึ่งเคนดัลล์เป็นผู้จัดการทีมชุดแชมป์ลีก 2 สมัยล่าสุดคือฤดูกาล 1984–85 และ 1986–87 หลังจากเดือนกันยายนที่น่าผิดหวัง แมนเชสเตอร์ยูไนเต็ดเริ่มดีขึ้นโดยมีแต้มตามหลังลิเวอร์พูลเพียง 7 คะแนน (แม้ว่าจะอยู่อันดับ 10) อย่างไรก็ตาม ความท้าทายจากมิลวอลล์และคอเวนทรีดูเหมือนจะจบลงเนื่องจากทั้งสองสโมสรฟอร์มตกลงไป

### พฤศจิกายน
พฤศจิกายนเป็นเดือนที่น่าเศร้าสำหรับลิเวอร์พูล  มันเริ่มต้นด้วยการแพ้ในบ้าน 0–1 ต่อคอเวนทรีซิตี ต่อด้วยการแพ้ควีนส์พาร์กเรนเจอส์ 2–3 ที่สนามลอฟตัสโรด ชนะมิลวอลล์และชนะอาร์เซนอลในบ้านตามมา ก่อนเกมเยือนเชฟฟีลด์เวนส์เดย์ นี่เป็นนัดแรกของลิเวอร์พูลที่ฮิลส์โบโรหลังจากโศกนาฏกรรมเมื่อ 7 เดือนก่อน และจบลงด้วยความพ่ายแพ้ 0–2 อย่างไรก็ตามพวกเขาจบเดือนด้วยการเป็นจ่าฝูงของลีกโดยมี 27 คะแนน – เท่ากับอาร์เซนอลแต่ผลต่างประตูได้เสียดีกว่าอาร์เซนอล แอสตันวิลลา และเชลซี เซาแทมป์ตันและคอเวนทรีต่างตามหลังจ่าฝูงเพียง 4 แต้ม ส่วนความหวังแชมป์ลีกของเอฟเวอร์ตันกำลังเลือนหายไปอย่างรวดเร็วเนื่องจากพวกเขาร่วงจากจ่าฝูงของลีกมาอยู่ที่อันดับ 12 ภายในเวลาไม่กี่สัปดาห์ ผลงานของแมนเชสเตอร์ ยูไนเต็ด ดีขึ้นอย่างต่อเนื่องเนื่องจากพวกเขาลดช่องว่างระหว่างตัวเองกับลิเวอร์พูลให้แคบลง – ตอนนี้พวกเขาอยู่ที่อันดับ 9 แต่ตามหลังลิเวอร์พูลเพียง 6 คะแนน

### ธันวาคม
เดือนธันวาคมเป็นเดือนที่ดีสำหรับลิเวอร์พูล ซึ่งเริ่มต้นด้วยชัยชนะ 4–1 ที่น่าประทับใจที่แมนเชสเตอร์ซิตี (คุมทีมโดยอดีตผู้จัดการทีมเอฟเวอร์ตัน ฮาวเวิร์ด เคนดัลล์) ตามด้วยการเปิดบ้านเสมอกับแอสตันวิลลา 1–1 ก่อนจะเอาชนะเชลซีคู่แข่งร่วมลีก 5–2 ในวันที่ 16 ธันวาคม การเสมอกันแบบไร้สกอร์กับแมนเชสเตอร์ยูไนเต็ดเกิดขึ้นที่แอนฟิลด์ในวันที่ 23 ธันวาคม โดยตอนนี้คู่แข่งตัวฉกาจของลิเวอร์พูลต้องเผชิญกับฟอร์มอันย่ำแย่และหมดลุ้นในการลุ้นแชมป์ลีก 2 นัดถัดมา - กับเชฟฟีลด์เวนส์เดย์และชาร์ลตันแอทเลติก - ชนะทั้ง 2 นัด ดังนั้นลิเวอร์พูลจึงจบทศวรรษที่ 1980 ในฐานะจ่าฝูงดิวิชัน 1 พวกเขามีคะแนนนำแอสตันวิลลา 4 แต้ม และคะแนนนำอาร์เซนอล 4 แต้ม

## อ้างอิง

หมวดหมู่:ฤดูกาลของสโมสรฟุตบอลลิเวอร์พูล